पाएं अपने शहर की ताज़ा ख़बरें और फ्री ई-पेपरडाउनलोड करें
अटेली क्षेत्र में कोरोना पिछले 15 दिनों में 13 लोगों की जान ले चुका है। तिगरा में संक्रमितों की संख्या 100 के पार, अटेली मंडी में 38, गुजरवास में 35, गणियार में 55 के करीब पहुंच चुकी है, लिहाजा प्रशासन ने इन क्षेत्रों को कंटेनमेंट जोन व हॉटस्पॉट घोषित कर दिया है। भास्कर ने जब इन इलाकों की पड़ताल की तो पाया कि यहां पाबंदी के नाम पर बेरिकेडिंग तो कर दी गई है, मगर लोगों की आवाजाही बदस्तूर जारी है।
कोरोना की चेन तोड़ने के लिए बनाए गए मैक्रो कंटेनमेंट जोन अपने आप में मजाक बन रहे हैं। कागजों में तो इन एरिया को पूरी तरह सील कर लॉकडाउन जैसी सख्ती कर दी गई है, जबकि धरातल पर सच्चाई ही अलग है। यहां लोगों की आवाजाही रूटीन की तरह है। लोगों को कोई रोकने-टोकने वाला नहीं है। यह समस्या इसलिए भी है, क्योंकि पुलिस बल ही तैनात नहीं किया गया है। अगर यहां अब भी कड़ी निगरानी नहीं की गई तो संक्रमण बेकाबू हो सकता है।\
सेनिटाइजेशन भी नहीं हो रहा
इन जोन में तकरीबन लोग बाहर ही घूमते नजर आ रहे हैं। अब संक्रमित के घरों पर पर्चा भी चस्पा नहीं किया जाता, इसलिए पहचान करना भी मुश्किल है कि बाहर घूम रहा व्यक्ति खुद कोरोना पॉजिटिव तो नहीं। संक्रमित के परिवार के लोग भी बाहर घूम रहे हो सकते हैं। इससे संक्रमण ज्यादा फैलने का डर है। कोरोना हॉटस्पॉट इलाकों को सेनिटाइज कराना जरूरी है ताकि वायरस को फैलने से रोका जा सके। घरों से निकलने वाले कचरे को भी अलग तरीके से उठाने की व्यवस्था होनी चाहिए, मगर अभी इस दिशा में काम नहीं हो रहा है। ज्यादातर चीजें पहले की ही तरह चल रही हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn